  Виталий Пронин Туннэ, 25-тӥ куарусёнэ, Сыктывкарын усьтӥськоз фин-угор студентъёс куспын вожвылъяськон. Удмуртъёсыз отын возьматоз Глазовысь В. Короленко нимо институтысь Лия Стрелкова. Кин вормоз, тодомы 29-тӥ куарусёнэ, фестивальлэн берпуметӥ нуналаз. Конкурсэ пырисько Россиысь 6 улосвылъёсысь 7 чеберайёс - Удмуртиысь сяна, Карелиысь, Мордовиысь, Марий Элысь, Ханты-Масийск улосвылысь, 2-ез нылъёс Комиысь. 4 нунал ӵоже соос вожвылъяськонлы дасяськозы: асьсэзыс сцена вылын возьыны, буяськыны, эктыны дышетскозы, коми калыклэн улэм-вылэменыз тодматскозы. Вожвылъяськозы чеберайёс 29-тӥ куарусёнэ, соку соос пӧртэм шуг-секытъёс пыр потозы: быгатонлыкъёссэс возьматозы, визьзэс сыналозы, калыксылэсь дӥсьсэ адӟытозы но мукет. Удмуртиысь Лия Стрелкова конкурсын крезен шудоз. Солы юрттӥськозы институтысьтыз фольклоръя «Пужмер» но кырӟанъя «Кантилена» ансамбльёсысь артистъёс. - Таӵе вожвылъяськонэ мон нырысьсэ пыриськисько, - вера Лия Стрелкова. - Та ужрад мыным трос пайда ваёз, малпасько, озьы ик татын мон тодматско фин-угор калыкъёслэн культураенызы. Конечно, потэ мыным мед синмаськозы шуыса! Тодады вайытом, кылем арын та конкурсын вормиз Комиысь Анастасия Васильева, соин ужрад туэ Сыктывкарын ортче. Трос аръёс ӵоже вожвылъяськонэ пыриськизы Удмурт кун университетысь удмурт студентъёс. Кылсярысь, 2015-тӥ арын кырӟась Алина Антонова вормонэн бертӥз. Берло 2 арзэ ӵошатско Глазовысь чеберайёс. Мария Иванова  